b'\n_START_ARTICLE_\nLi Ao (772\xe2\x80\x93841)\n_START_PARAGRAPH_\nLi Ao (kinesisk: \xe6\x9d\x8e\xe7\xbf\xb1; pinyin: L\xc7\x90 \xc3\x81o, f\xc3\xb8dt 772 i Tianshui i Gansu i Kina; d\xc3\xb8d 841 i Xiangyang i Hubei) var en reformkonfuciansk filosof, forfatter og embedsmann._NEWLINE_Li bestod mandarineksamen som jinshi i 798 i hovedstaden Luoyang, og fikk s\xc3\xa5 engasjement i keiserhoffets embedsverk. Li Ao var venn av den likeledes reformkonfuciansksinnede Han Yu. Begge kritiserte den blandingskulturen som fikk fotfeste etter An Lushan-oppr\xc3\xb8ret, med sine buddhistisk-manikeistiske og nestorianske elementer._NEWLINE_I januar 809 forlot Li Ao Luoyang sammen med sin gravide hustru og reiste til traktene rundt Kanton for \xc3\xa5 tiltre et statlig embede der. Fra denne ferden foreligger en historisk interessant reiseskildring (Lainan Lu, \xe6\x9d\xa5\xe5\x8d\x97\xe5\xbd\x95) med detaljer om middelalderens s\xc3\xb8rlige Kina._NEWLINE_Li Aos omfattende forfatterskap er bevart for ettertiden i Liwengong Wenji (\xe6\x9d\x8e\xe6\x96\x87\xe5\x85\xac\xe6\x96\x87\xe9\x9b\x86). Dette verket er antagelig en senere bearbeidelse av de ti kapitler av Li Ao Ji (\xe6\x9d\x8e\xe7\xbf\xb1\xe9\x9b\x86) som kjennes fra Xin Tangshu. Noen av de f\xc3\xa5 dikt han skrev kan ogs\xc3\xa5 gjenfinnes i Quan Tang Shi (\xe5\x85\xa8\xe5\x94\x90\xe8\xaf\x97).'